**Rokiškio rajono savivaldybės tarybos Antikorupcijos komisijos pirmininko Stasio Meliūno**

**Pareiškimas Tarptautinės antikorupcijos dienos proga**

Nuo 2004 m. kasmet gruodžio 9-ąją visame pasaulyje minima Tarptautinė antikorupcijos diena. Ji skirta atkreipti dėmesį į plintančią korupciją ir paskatinti žmones užkirsti jai kelią. Tarptautinę antikorupcijos dieną inicijavo ir paskelbė Jungtinės Tautos. Gruodžio 9-oji pasirinkta todėl, kad šią dieną 2003 metais Meridoje (Meksikoje) įvyko aukščiausio politinio lygio konferencija kovos su korupcija problemoms spręsti. Jos metu buvo pasirašyta Jungtinių Tautų konvencija prieš korupciją. Lietuvos Respublikos vardu šį dokumentą pasirašė teisingumo ministras.

Korupcija – neteisėta veikla, siekiant pasipelnyti pareigomis; pareigūnų papirkinėjimas.

Naujausio tyrimo „Lietuvos korupcijos žemėlapis 2019“ rezultatai rodo, kad Lietuvoje mažėja tiesioginė korupcinė patirtis. Per pastaruosius 12 mėnesių kyšį nurodė davę 10 proc. gyventojų (2018 m. – 12 proc.), 5 proc. įmonių vadovų (2018 m. – 8 proc.) ir 2 proc. valstybės tarnautojų (2018 m. – 4 proc.). Nors stebimi metiniai pokyčiai neperžengia statistinės paklaidos ribos, duomenys patvirtina šalies ilgalaikes pozityvias tendencijas, korupcijos prevencijos srityje.

Lietuvoje pastebimi teigiami antikorupcinių galimybių ženklai – 5 proc. padidėjo gyventojų, pasiryžusių pranešti apie korupciją ją pastebėjus, dalis ir dabar siekia 22 proc. (2018 m. – 17 proc.). Valstybės tarnautojų ir įmonių vadovų tikslinėse grupėse šis rodiklis reikšmingai nesikeitė (atitinkamai 52 proc. ir 31 proc.). Tai rodo didėjantį asmenų nepakantumą neteisėtam, korupcijos paveiktam aplinkinių elgesiui, kas yra labai svarbu, norint gyventi skaidresnėje Lietuvoje.

„Transparency International“ Korupcijos suvokimo indeksas (toliau –KSI) – vienas žinomiausių ir labiausiai pripažįstamų tyrimų, kuriuo vertinami valstybių gebėjimai kontroliuoti korupciją, kaip reiškinį, matuojant korupcijos mastą viešajame sektoriuje ir politikoje. Pagal 2018 m. „Transparency International“ atlikto KSI tyrimo rezultatus Lietuvai skirti 59 balai iš 100 galimų (kur 0 – korupcijos lygis aukštas, 100 – skaidrumo lygis aukštas) Palyginti su 2017 m., Lietuvos vertinimo rodiklis ir pozicija nepasikeitė ir užima 38 vietą 180 šalių sąraše.

Kaip labiausiai korumpuotas institucijas, kaip ir pernai, gyventojai dažniausiai minėjo sveikatos apsaugos institucijas (47 proc., 2018 m. – 50 proc.), teismus (37 proc., 2018 m. – 27 proc.) ir Seimą (30 proc., 2018 m. – 32 proc.).

Minint šią dieną yra proga apžvelgti ir įvertinti antikorupcinę politiką Rokiškio rajono savivaldybėje, atkreipti dėmesį į esamus iššūkius ir galimybes kurti korupcijai atsparią aplinką rajone.
 Šalies mastu „Transparency International“ Lietuvos skyrius skaidrumo lygio savivaldybėse nustatymo tyrimą atliko 2018 m. lapkričio – gruodžio mėnesiais. Lyginant su 2014 metais daryto sociologinio tyrimo rezultatais, Lietuvos savivaldybės tapo skaidresnės: 2018 m. jų skaidrumo vidurkis padidėjo nuo 56 iki 69 balų iš 100 galimų. Lyginant Savivaldybių lygmeniu, Rokiškio savivaldybės 2018 metais skaidrumas padidėjo beveik du kartus: 2014 metais Rokiškio rajono savivaldybė, surinkusi 35 procentus, užėmė priešpaskutinę poziciją tarp 60 Lietuvos savivaldybių ir buvo vertinama „prastai“, 2018 metais Savivaldybė, gavusi 69 procentus, pakilo į 13 poziciją ir yra vertinama „vidutiniškai“ (pritrūko 6 procentų iki vertinimo „gerai“).

Rajono savivaldybėje nustatyti teigiami poslinkiai korupcijos prevencijos srityje nuteikia optimistiškai, motyvuoja toliau tobulinti antikorupcinę veiklą rajono savivaldoje.

**Tarptautinės antikorupcijos dienos proga, kviečiu visų lygių rajono savivaldybės politinio pasitikėjimo pareigūnus, valstybės tarnautojus, savivaldybės įmonių, įstaigų vadovus ir darbuotojus, savo veikloje nuosekliai vadovautis korupcijos prevencijos principais, savo darbo aplinkoje puoselėti nulinio pakantumo korupcijos apraiškoms siekiamybę, atskleisti ir šalinti korupcijos priežastis ir sąlygas.**